Bratia Wrightovci

Bratia Wrightovci – Orville Wright (* 19. august 1871, Dayton, Ohio – † 30. január 1948) a Wilbur Wright (* 16. apríl 1867, Millville, Indiana – † 30. máj 1912) sú všeobecne uznávaní ako projektanti a stavitelia prvého motorového lietadla a prvého riadeného letu so strojom ťažším ako vzduch, ale aj iných priekopníckych vynálezov v letectve. Na niektoré z ich objavov si však nárokujú aj iní.

Prvé výskumy a kariéra

Obaja bratia absolvovali strednú školu. Vyrástli v Daytone, kde si otvorili dielňu na opravu bicyklov, kde ich aj navrhovali a vyrábali v roku 1892 (Wright Cycle Company). Týmto spôsobom si zarábali na financovanie svojej záľuby v lietaní. Na základe prác Sira Georga Cayleyho, Octava Chanuteho, Otta Lilienthala a Samuela Pierpont Langleyho začali v roku 1899 s pokusmi. Zlepšili riadenie lietadla na rozdiel od ostatných, ktorí sa snažili hlavne zvýšiť výkonnosť. Vyvinuli ovládanie lietadla okolo troch osí a tým zaviedli princípy, ktoré sa používajú dodnes.
Ich zamestnanec Charlie Taylor postavil aerodynamický tunel, v ktorom vyskúšali vyše 200 rôznych tvarov krídla a vytvorili vlastné tabuľky o pôsobení vztlaku vzduchu na tvar krídla. Ich skúsenosti s bicyklami, prevodmi, bicyklovými motormi a rovnováhou mali veľký význam pre ich úspech vo vytvorení mechanického lietadla. Počas výskumov pracovali vždy spolu a obaja nesú rovnakú zásluhu na vývoji lietadla.

Lety

Bratia Wrightovci sa zaoberali viac ovládaním lietadla než jeho pohonom a samotným vzletom zo zeme. Preto prv vyrábali klzáky (od roku 1899), na ktorých používali zložitý systém nazývaný „wing wraping“ („skrútenie krídel“). Keď sa krídlo skrútilo, malo väčší vztlak a ten dokázal zdvihnúť krídlo do vzduchu. Ovládanie sa prevádzalo krútením koncov krídel pomocou drôtov, ktoré držal pilot a ich potiahnutím mohol nakloniť krídlo a zatočiť do ľavej alebo do pravej strany.
V roku 1900 odišli do Kitty Hawk v Severnej Karolíne aby pokračovali v práci. Kitty Hawk (presnejšie piesočnú dunu Kill Devil Hill) si vybrali na odporúčanie National Weather Service pre jej silné a stále vetry, ale aj vďaka jej odľahlej polohe, ktorá poskytovala súkromie. Experimentovali tu s klzákmi od roku 1900 do roku 1902, pričom každý rok skonštruovali nový model. Ich posledný klzák Wright Glider z roku 1902 mal veľa dôležitých inovácií, leteli s ním viac ako tisíckrát. 23. marca 1903 si dali patentovať novú techniku riadenia, ktorá bola postavená na ovládaní lietadla okolo troch osí. Skrútenie krídla zabezpečilo jeho klopenie doprava alebo doľava, predné výškové kormidlo umožňovalo usmerňovanie letu smerom nadol alebo nahor a zadná smerovka slúžila na zatáčanie okolo zvislej osi. Patent bol zapísaný 23. mája 1906, ako U.S. patent number 821,393 – „Flying Machine“.
V roku 1903 postavili Wright Flyer neskôr nazývaný Flyer I (ale dnes je známy skôr ako Kitty Hawk). Použili vlastnoručne vyrobené vrtule a motor na mieru skonštruovaný v ich obchode s bicyklami v Daytone. Motor bol lepší ako bežné motory tej doby, mal dostatočne nízky pomer hmotnosti k výkonu, aby mohol byť použitý na lietadle (reťaz, ktorá bola v ňom použitá, bola pôvodne z bicykla). 17. decembra 1903 vzlietli, každý z bratov dvakrát. Prvý letel Orville, let bol dlhý 39 metrov a trval 12 sekúnd a bol zachytený na ich najznámejšej fotografii. Štvrtý let v ten deň bol jediným naozaj riadený letom. Wilbur Wright preletel 279 metrov a let trval 59 sekúnd. Stavba lietadla Flyer I stála menej ako tisíc dolárov. Rozpätie krídiel bolo 12 metrov, hmotnosť 340 kg a jeho 77-kilogramový motor mal výkon 12 konských síl (9 kW). Lety pozorovali štyria záchranári a jeden chlapec z dediny, čo z neho urobilo prvý dokázateľne verejný let. Miestne noviny ihneď opísali túto udalosť, no veľmi nepresne. Iba jediné noviny (Cincinnati Enquirer) vytlačili podrobný článok o tejto udalosti na druhý deň.
Čoskoro po prvom lete Wrightovci požiadali o patent na lietadlo a až do roku 1908 nelietali – zrejme v obave o prezradenie ich patentu. Ich pôvodný patent bol zamietnutý, čoskoro však získali patent na spôsob riadenia letu krivením koncov krídel.